Vi er midt i sommerens højsæson, turisterne valfarter til de nordjyske kystbyer for at nyde sol og sommer. Men ugen er startet med ustadigt, regnvådt sommervejr. Det kan næsten ikke være mere dansk. Men det er ikke alle, der er trætte af regnen. For når selv stranden bliver for våd er der god tid til at fordybe sig og gå på opdagelse. Derfor kan Jan Vejle, direktør på Museum for Papirkunst, der ligger midt i ferielandet, ikke skjule sin begejstring: - Lige præcis i dag er det fuldstændig genialt museumsvejr, hvor der er nedbør, og hvor folk ikke tager ned på stranden - i dag, det er kanon! For i en strandby som Blokhus er byens museet nok ikke det første på listen, man vælger, hvis solen er fremme. Papirklip tiltaler Der er da også travlhed i receptionen på det lille museum. Både med at sælge billetter, og med at uddele aktivitetskufferter til de børn, der kommer på besøg. Der gemmer sig nemlig fantastiske og finurlige fortællinger i de store papirklip, kreeret af Bit Vejle, i museets permanente udstilling. Og det tiltaler både børn og voksne. - Man kan se så mange sjove ting, fortæller Kirsten Eggers på bare fem år fra Horsens, i en pause fra jagten på små detaljer. - Til at begynde med blev jeg helt bange, fordi lige da jeg kom ind, havde jeg ikke opdaget, at de hang her. Så der fik jeg et lille chok, supplerer Sigurd Dalager på otte år fra Århus. - Jeg synes, det er fantastisk! Helt utroligt! Jeg ved godt, at man kan lave papmaché og papirklip, men jeg forstår det alligevel ikke helt. Altså, jeg bliver helt åndeløs, fortæller Ingalil Lindskoyg fra Lund. De er bare nogle af de mange turister i feriebyen, som har søgt i ly for regnen, og i stedet oplever kulturen indendørs til stor begejstring for Jan Vejle. Han hjælper selv til med at uddele kufferter til børnene, og guider også rundt i udstillingerne. Museet åbnede i 2018, og drives for fondsmidler. Men selv om en regnvejrsdag ikke skader på forretningen, så plejer det nu også at gå meget godt på trods af godt vejr. - Lige nu er jo vores højsæson, fordi vi ligger her i Blokhus. Og folk kommer heldigvis også, selvom solen skinner, afslutter han.

Referat:
Når den danske sommer rimer mere på regntøj end badetøj, jubler de på Museum for Papirkunst i Blokhus.